Denn isch mis letschte Wucheend abroche und ich ha umbedingt nomal welle es Wucheend waeg ga. Denn simmer 10 Luet vo de Schuel uf Vilcabamba gange. Das isch es Ort, wo bekannt isch, dass Luet, wo det wohned, sehr alt waerded, will d Luft  und s Wasser sehr gsund und fruesch seig. Det chammer ide Anden go wandere. So hemmer ues en 5h Tour usgsuecht fuer de erschti Tag. Ich muess saege, es isch z geil gsi die Wanderig, da bisch im Niemandsland usse, riesigi Baerge und Waelder und Taeler. Mir sind dur ustroechneti Flussbaetter gloffe, hend ues dur Gstruepp gschlaenglet und sind uf Kretene gloffe, wos uf beidne Siite s Loch abegange isch. Es isch aecht de Hammer gsi. Denn de 2. Tag hemmer ues en Tour zuetraut, wo fuer Afaenger villicht grad  echli too much gsi isch, naemli 6h ufem Ross riite und 2h im Dickicht durewaate. Das mitem Dickicht waer ja no gange aber die 6h riite sind zu krass gsi. Mir sind fascht alli Afaenger gsi und sind nonie ufeme Ross gritte. So simmer s 10te losgritte und ich ha natuerlich wieder ned es normals Ross zueteilt uebercho. Nach 5min isch mis Ross voll abgange und hed am Ruedi sis Ross, wo grad hinder mim gsi isch, waegtschegged mit de Hinterfuess, aso usgschlage, und ich waer fascht vorne usegheit. Ich has gar ned  tschegget, alles isch so schnell gange, ha mi eifach ade Maehne feschtghebt. Woni aber hindere glueget han, hani gseh, dass de Ruedi vom Ross gfloge isch und sis Ross wit waeg gsprunge isch. Heieieiei was fuer en Afang isch das gsi. Ich ha aecht echli Angst gha und ha daenkt, die 6h ueberstah ich so nie. Tatsaechli hed mis Ross no es paar Mal usgschlage, aber niemert isch meh zu Schade cho, aber es hed eifach niemert meh welle hinter mir haerriite :-) Aber einisch hed es anders Ross binere erneute Attacke vo  mim Ross zrugggschlage und voll mit de Huufe i mis Schienbei ine. Autsch hani da nur choenne saege. Mit de Roesser simmer denn dur engi obersteili Waegli ufegloffe. Es hed Stei und Groell gha und ich ha daenkt, wie chunt es Ross nur da ufe. Aber irgendwie isch das gange. Sie sind eifach amigs usgschlipft uf Knueh abe und ich obedruffe, hei das isch scho raecht krass gsi. Denn, womer denn obe acho sind, hesch ueber die ganze Anden gseh, de Usblick isch unuebertraeffbar schoen gsi. Denn nach 3h riite, simmer  denn aebe no go wandere, mir hend muesse uf allne Viere chrueche, so dicht und steil isch de Wald gsi. Und einsch bini usgschlipft, ha en Kollegin tschegget und bin denn is Gebuesch en Hang abegheit. Die andere hend fascht id Hose gmacht vor lache, aber ich ha en Hand gha, wo bedeckt isch gsi vo bissige Ameise. Mini Hand isch schwarz gsi, so voll isch sie vo dene Ameise gsi und es hed weh ta wie Fuer :-) Am Schluss vo dem Trip simmer mit de Roesser de gliich Waeg wieder durabgritte. Ich ha aso meh Adrenalin  verspuehrt als ufem Silverstar. Ja das isch es so gsi in Vilcabamba, es unvergaesslichs Weekend. Im Hotel hemmer ues denn choenne erhole am Swimming Pool, s Hostel isch superschoen relaxing gsi.